b"\n_START_ARTICLE_\nSteve Archibald\n_START_SECTION_\nBiografia\n_START_PARAGRAPH_\nSteven Archibald va n\xc3\xa9ixer el 27 de setembre de 1956 a Glasgow. Jugava de davanter centre. Comen\xc3\xa7\xc3\xa0 la seva traject\xc3\xb2ria esportiva en diversos equips escocesos fins que sign\xc3\xa0 per l'Aberdeen l'any 1977. Tres anys m\xc3\xa9s tard sign\xc3\xa0 per l'equip londinenc del Tottenham Hotspur FC, on guany\xc3\xa0 dues copes angleses i una copa de la UEFA el 1984. Marc\xc3\xa0 77 gols en 189 partits amb els Spurs, cosa que el port\xc3\xa0 a fitxar pel FC Barcelona l'any 1984. Al Bar\xc3\xa7a gaud\xc3\xad de dues bones primeres temporades, amb una lliga i una final de la Copa d'Europa, per\xc3\xb2 el fitxatge de Gary Lineker i Mark Hughes el portaren fora de l'equip (hi havia un l\xc3\xadmit de dos estrangers per plantilla). Fou cedit al Blackburn Rovers i posteriorment sign\xc3\xa0 per l'Hibernian escoc\xc3\xa8s. L'any 1990 retorn\xc3\xa0 breument al futbol catal\xc3\xa0, signant amb el RCD Espanyol a mitjan temporada. Acab\xc3\xa0 la seva traject\xc3\xb2ria de nou a Gran Bretanya en equips de menor nivell.\n_START_SECTION_\nInternacional\n_START_PARAGRAPH_\nEl 1980 debut\xc3\xa0 amb la selecci\xc3\xb3 escocesa on jug\xc3\xa0 fins al 1986. Amb la selecci\xc3\xb3 disput\xc3\xa0 dues edicions de la Copa del M\xc3\xb3n (1982 i 1986). En total hi disput\xc3\xa0 27 partits, en els quals marc\xc3\xa0 4 gols. Un cop retirat comen\xc3\xa7\xc3\xa0 la seva carrera com a entrenador en equips modestos escocesos.\n_START_SECTION_\nPol\xc3\xadtica\n_START_PARAGRAPH_\nEl setembre de 2014, poc abans de la celebraci\xc3\xb3 del Refer\xc3\xa8ndum per la independ\xc3\xa8ncia d'Esc\xc3\xb2cia de 2014 es va manifestar obertament a favor de la independ\xc3\xa8ncia d'Esc\xc3\xb2cia."